作者:無名氏
標題:沁園春
內容:申伯嵩神，李白長庚，蕭何昴精。恰先公三日，金仙氏降，後公三日，呂洞賓生。五百仙班，一千佛號，喜聽臚聲傳集英。君恩重，早昇華監寺，揚厲朝廷。金甌已覆香名。正天下蒼生須太平。看黃麻一命，難留五馬，蟠桃三熟，會慶千齡。一尉淒涼，有官守者，莫到公堂稱壽觥。三薰沐，但焚香清夜，遙拜臺星。